Γνωμοδότηση της Οικονομικής και Κοινωνικής Επιτροπής σχετικά με την «Πρόταση οδηγίας του Ευρωπαϊκού Κοινοβουλίου και του Συμβουλίου για την προσέγγιση της νομοθεσίας των κρατών μελών σχετικά με τις μηχανές (κωδικοποιημένη έκδοση)»

(97/C 133/03)

Στις 14 Φεβρουαρίου 1997, και σύμφωνα με το άρθρο 100Α της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνώμη της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 7 Φεβρουαρίου 1996, με βάση την εισηγητική έκθεση του κ. Burkhard.

Κατά την 343η σύνοδο ολομέλειας (συνεδρίαση της 26ης Φεβρουαρίου 1997), η Οικονομική και Κοινωνική Επιτροπή υιοθέτησε, με 90 ψήφους υπέρ, 1 ψήφο κατά και 2 αποχές, την ακόλουθη γνωμοδότηση.

1. Εισαγωγή

1.1. Κατ'εφαρμογή της ιδέας της «Ευρώπης των πολιτών», η Επιτροπή αποδίδει ιδιαίτερη σημασία στην απλούστευση, τη σαφήνεια και την ευκολία κατανόησης του κοινοτικού δικαίου. Η ανάγκη προσαρμογής των νομικών πράξεων αμέσως μετά την θέση τους σε εφαρμογή έρχεται σε αντίθεση με την εν λόγω πρόθεση.

1.2. Η Επιτροπή, με απόφαση της 1ης Απριλίου 1987, έδωσε εντολή στις υπηρεσίες της να προβαίνουν στην ουσιαστική ή τυπική κωδικοποίηση των νομικών πράξεων, το αργότερο μετά τη δέκατη τροποποίησή τους και εάν χρειάζεται ενωρίτερα. Οπωσδήποτε, δεν επιτρέπεται να πραγματοποιείται καμία ουσιαστική τροποποίηση του περιεχομένου.

1.3. Στα συμπεράσματα της Προεδρίας του Ευρωπαϊκού Συμβουλίου του Εδιμβούργου, το Δεκέμβριο 1992, υπογραμμίστηκε η σημασία της ουσιαστικής ή τυπικής κωδικοποίησης, δεδομένου ότι συμβάλλουν στη νομική ασφάλεια.

1.4. Η παρούσα πρόταση κωδικοποίησης προβλέπει την ενοποίηση, σε μια νέα οδηγία, της οδηγίας 89/392/ΕΟΚ και των τριών τροποποιημένων νομικών πράξεων. Το περιεχόμενο των κωδικοποιημένων νομικών πράξεων διατηρείται πλήρως.

2. Κύρια σημεία του εγγράφου της Επιτροπής

2.1. Η πρόταση οδηγίας εκτείνεται σε 79 σελίδες (στη γερμανική μορφή της) και ύστερα από την αιτιολογική έκθεση όσον αφορά την κωδικοποίηση, αποτελεί την ακριβή επανάληψη της οδηγίας 89/392/ΕΟΚ του Συμβουλίου της 14ης Ιουνίου 1989, στην οποία στα κατάλληλα σημεία έχουν ενσωματωθεί οι διατάξεις των τροποποιητικών οδηγιών 91/368/ΕΟΚ του Συμβουλίου της 20ής Ιουλίου 1991, 93/44/ΕΟΚ του Συμβουλίου της 14ης Ιουνίου 1993 και 93/68/ΕΟΚ του Συμβουλίου της 22ας Ιουλίου 1993. Τέλος, ακολουθούν τα Παραρτήματα Ι-VII, στα οποία ρυθμίζονται οι βασικές απαιτήσεις ασφαλείας και υγείας καθώς και οι διαδικασίες ελέγχου και σήμανσης. Δύο νέα παραρτήματα (VIIΙ και ΙΧ) επισημαίνουν τις αντιστοιχίες της οδηγίας 89/392/ΕΟΚ με την παρούσα οδηγία.

2.2. Η πρόταση κωδικοποίησης προέρχεται από μια ενοποιημένη διατύπωση της οδηγίας 89/392/ΕΟΚ και από τις οδηγίες που τροποποιεί. Η ενοποιημένη μορφή πραγματοποιήθηκε με το σύστημα πληροφορικής της Υπηρεσίας Επισήμων Εκδόσεων των Ευρωπαϊκών Κοινοτήτων, το οποίο αναφέρεται στα συμπεράσματα του Ευρωπαϊκού Συμβουλίου του Εδιμβούργου.

2.3. Η παρούσα πρόταση κωδικοποίησης περιλαμβάνει πλήρως το περιεχόμενο των κωδικοποιημένων νομικών πράξεων και πραγματοποιούνται και ορισμένες τυπικές τροποποιήσεις μόνο στο βαθμό που είναι απαραίτητες στην ίδια την πρόταση κωδικοποίησης.

3. Παρατηρήσεις

3.1. Δεδομένου ότι κατά την κωδικοποίηση, το περιεχόμενο των περιλαμβανομένων νομικών πράξεων επαναλαμβάνεται χωρίς καμία τροποποίηση ή διόρθωση ούτε καν των ενδεχόμενων λαθών (π.χ. στο γερμανικό κείμενο λείπει το κόμμα στο σημείο Α.9 του Παραρτήματος IV: «Pressen, einschliessliche Biegepressen, fuer ...)», θα ήταν ίσως ευκαιρία να πραγματοποιηθεί μια αναθεώρηση από πλευράς σύνταξης.

3.2. Δεν κρίνεται σκόπιμο να διατηρηθεί διάταξη, η οποία να αφορά τις δραστηριότητες της Επιτροπής από την 1η Ιανουαρίου 1994. Συνεπώς, προτείνεται να διαγραφεί το άρθρο 13, παραγραφος 2. Στην περίπτωση αυτή, θα πρέπει να διορθωθεί και η αντιστοιχία στο άρθρο 13 παραγραφος 4 που περιλαμβάνεται στο Παράρτημα ΙΧ (Πίνακας αντιστοιχιών).

3.3. Σύμφωνα με το άρθρο 14 παραγραφος 2 οι αναφορές στις καταργούμενες οδηγίες θεωρείται ότι γίνονται στην παρούσα οδηγία και διαβάζονται σύμφωνα με τον πίνακα αντιστοιχίας που εμφαίνεται στο παράρτημα ΙΧ. [Στα γερμανικά, με τον όρο Massnahmen (μέτρα) εννοείται ο όρος Massgabe (αντιστοιχία)]. Ωστόσο, στο Παράρτημα ΙΧ περιλαμβάνονται μόνο αντιστοιχίες με την καταργούμενη οδηγία 89/392/ΕΟΚ και όχι με τις υπόλοιπες. Συνεπώς, προτείνεται να περιληφθούν στο Παράρτημα ΙΧ και αντιστοιχίες της παρούσας οδηγίας με τις καταργούμενες οδηγίες 91/368/ΕΟΚ, 93/44/ΕΟΚ και 93/68/ΕΟΚ.

3.4. Σε κάθε τίτλο των Παραρτημάτων I, V, VI και VIΙ θα πρέπει να διορθωθούν οι παραπομπές στο άρθρο 1, παράγραφος 2, εδάφιο α και στο άρθρο 1, παράγραφος 2, εδάφιο β.

4. Συμπεράσματα

4.1. Η ΟΚΕ εκφράζει την ικανοποίησή της για κάθε προσπάθεια της Επιτροπής για ουσιαστική ή τυπική κωδικοποίηση εκείνων των νομικών πράξεων που, ύστερα από επανειλημμένες τροποποιήσεις, έχουν καταστεί περίπλοκες. Για το λόγο αυτό, ζητεί να είναι οι νομικές πράξεις της Κοινότητας κατανοητές και να τηρούνται.

4.2. Οι κωδικοποιημένες νομικές πράξεις έχει λάβει την υποστήριξη, με μεγάλη πλειοψηφία, της ΟΚΕ στην τότε γνωμοδότησή της. Επίσης, είχε γίνει σύσταση και για κωδικοποίηση των σχετικών νομικών πράξεων ().

4.3. Παρά τις πολυάριθμες εξαιρέσεις των πεδίων εφαρμογής της πρότασης οδηγίας, η τελευταία διασφαλίζει με την εναρμόνιση των διατέξεων των κρατών μελών για τις μηχανές ένα υψηλό επίπεδο ασφάλειας κατά τη χρήση των μηχανών καθώς επίσης και την ελεύθερη κυκλοφορία των μηχανών και την εκμετάλλευσή τους, εάν τηρούν τις απαιτήσεις ασφαλείας και υγείας που ορίζει η οδηγία.

5. Η ΟΚΕ επικροτεί συνεπώς την πρόταση της Επιτροπής με θέμα την «Οδηγία του Ευρωπαϊκού Κοινοβουλίου και του Συμβουλίου για την προσέγγιση της νομοθεσίας των κρατών μελών σχετικά με τις μηχανές», στην παρούσα κωδικοποιημένη μορφή.

Βρυξέλλες, 26 Φεβρουαρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() Γνωμοδότηση της 26ης Μαΐου 1992 με θέμα το έγγραφο CΟΜ(91) 547 τελικό - ΕΕ αριθ. C 223 της 31. 8. 1992.